b'\n_START_ARTICLE_\nLee Dixon\n_START_SECTION_\nKlubkarriere\n_START_PARAGRAPH_\nDixon startede sin seniorkarriere i 1982 i Burnley F.C., hvor han dog ikke opn\xc3\xa5ede meget spilletid. Kortere ophold hos Chester City og Bury F.C. gjorde ham imidlertid mere anerkendt, og i 1986 skrev han kontrakt med Stoke City. Her spillede han de f\xc3\xb8lgende to s\xc3\xa6soner 71 kampe inden han i 1988 blev solgt videre til storklubben Arsenal F.C._NEWLINE_I de f\xc3\xb8lgende 15 s\xc3\xa6soner var Dixon i Arsenal en fast del af klubbens forsvar, og var med til at vinde adskillige titler med London-klubben, heriblandt fire engelske mesterskaber, tre FA Cup-titler, \xc3\xa9n Liga Cup-titel og Pokalvindernes Europa Cup i 1994. Disse opn\xc3\xa5ede resultater g\xc3\xb8r ham til en af de mest vindende spillere i klubbens historie._NEWLINE_Blandt Arsenals fans er Dixon sandsynligvis mest husket og elsket for at v\xc3\xa6re manden der lagde op til det m\xc3\xa5ske vigtigste m\xc3\xa5l i klubbens historie. Arsenal skulle i allersidste spillerunde af s\xc3\xa6sonen 1988-89 besejre Liverpool F.C. for at fravriste netop denne klub det engelske mesterskab. I till\xc3\xa6gstiden fandt Dixon midtbanespilleren Michael Thomas, der scorede det m\xc3\xa5l der ud\xc3\xb8deliggjorde b\xc3\xa5de ham selv og Dixon, og gjorde b\xc3\xa5de kampen og hele den p\xc3\xa5g\xc3\xa6ldende s\xc3\xa6son til en af de mest mindev\xc3\xa6rdige i Arsenals, og en af de mest dramatiske i engelsk fodbolds historie._NEWLINE_Dixon sluttede sin karriere i 2002 med at vinde The Double med Arsenal. Samtidig stoppede i \xc3\xb8vrigt hans mange\xc3\xa5rige makker i Arsenals forsvar, Tony Adams.\n_START_SECTION_\nLandshold\n_START_PARAGRAPH_\nDixon n\xc3\xa5ede at spille 22 kampe for Englands landshold, som han debuterede for i 1990 i en kamp mod Tjekkoslovakiet.'